Η ΕΡΤ θέλει να βάλει τέλος στη διάδοση των λεγόμενων fake news με τη δημιουργία της πρώτης ομάδας fact checking (δηλαδή της επαλήθευσης των πληροφοριών που μεταδίδονται στις ειδήσεις) στην Ελλάδα.

Όπως αναφέρει σε σχετική της ανακοίνωση η ΕΡΤ, η ομάδα θα λειτουργεί ως κόμβος στο πεδίο της επαλήθευσης ειδήσεων, όπως επίσης για την εφαρμοσμένη έρευνα στα φαινόμενα της παραπληροφόρησης, διαστρέβλωσης, προπαγάνδας και διασποράς ψευδών ειδήσεων (fake news).

Η ομάδα θα αξιοποιήσει και θα υποβοηθήσει την ανάπτυξη εργαλείων ανάλυσης περιεχομένου για την επίτευξη των προαναφερόμενων σκοπών, καθώς και επιπρόσθετες ειδικές εφαρμογές λογισμικού για την χαρτογράφηση δικτύων διαστρέβλωσης.

Παράλληλα, θα επιμεληθεί της ενίσχυσης των ψηφιακών δεξιοτήτων των δημοσιογράφων, της προώθησης της ερευνητικής δημοσιογραφίας και της δημοσιογραφίας δεδομένων, της συστηματικής καταγραφής και ανάλυσης της πληροφορίας και άλλους παραπλήσιους τομείς.